Bejaarde wat gras sny, doodgeskokGrassnyer. (Foto: Pixabay) ŉ Bejaarde man is Maandagoggend dood aangetref by sy huis in Vereeniging. Hy is vermoedelik geskok terwyl hy gras gesny het. Volgens paramedici is die man in sy 80’s. Paramedici is ontbied en het ongeveer 08:00 Maandag by sy huis opgedaag. “Ons is ontbied nadat die man se bure sy liggaam in die tuin aangetref het,” sê Russel Meiring, ER24 se woordvoerder. “Paramedici het die man ondersoek en gevind dat hy al ŉ geruime tyd dood is.” Meiring sê hulle kon niks meer vir die man doen nie en hy is op die toneel dood verklaar. “Volgens ons inligting was die man besig om die gras te sny toe die grassnyer klaarblyklik die kragkabel gesny het. Die plaaslike owerhede was op die toneel om die voorval verder te ondersoek,” sê Meiring.